


	PRIJEDLOG
Na temelju  članaka 207. i 209.  Zakona o plovidbi i lukama unutarnjih voda („Narodne novine“ broj 144/21), članka 53. stavak 1. Uredbe o zimovnicima unutarnjih voda („Narodne novine“ broj 102/25) i članka 11. stavak 1. točka 20. i stavak 2. Uredbe o upravljanju i vođenju poslova lučkih uprava unutarnjih voda („Narodne novine“ broj 33/2023), Odluke Ministarstva mora, prometa i infrastrukture kojom se utvrđuje pristanišno područje riječne marine u Goli KLASA:UP/I-345-21/25-01/1, URBROJ:530-05-2-1-25-2 od 23. siječnja 2025. godine te na temelju prethodne suglasnosti Lučke kapetanije Osijek, KLASA: _____, URBROJ: __________ od dana _____2026. godine Upravno vijeće Lučke uprave Osijek na  26. sjednici, donosi:


 PRAVILA O REDU 
RIJEČNE MARINE U GOLI

Opće odredbe
Članak 1.
(1) Ovim Pravilima se propisuje red riječne marini u Goli (dalje: Riječna marina). 
(2) Pravila definiraju namjenu Riječne marine, način odvijanja prometa u Riječnoj marini, postupak javljanja, načine uplovljavanja, pristajanja, vezivanja, sidrenja i isplovljavanja plovila, način kontrole nad obavljanjem tih radnji, postupke evidentiranja, nadzor nad kretanjem osoba i stvari te mjere u izvanrednim okolnostima. 
Članak 2.
(1) Riječna marina je smještena na lijevoj obali rijeke Drave rkm 214+500, na kčbr. 1960 k.o. Novačka, Općina Gola (Koprivnica), Koprivničko-križevačka županija.
(2) Riječnu marinu čini plutajući objekt oznake OK P 297766 najveće duljine 121,30 metara te najveće širine 19,30 metra s ukupno 48 vezova i to 40 vezova za plovila duljine do 6 metara i 8 vezova  za plovila duljine do 10 metara od kojih je 6 vezova rezervirano za privez prije svega javnih plovila.
(3) Pristanišno područje Riječne marine utvrđeno je Odlukom Ministarstva mora, prometa i infrastrukture KLASA:UP/I-345-21/25-01/1, URBROJ: 530-05-2-1-25-2 od 23. siječnja 2025. godine.

Upravljanje i namjena Riječne marine
Članak 3.
(1) Riječnom marinom upravlja Javna ustanova Lučka uprava Osijek  (dalje: Upravitelj Riječne marine).

(2) Riječna marina će se dodijeliti na korištenje Korisniku Riječne marine (dalje: Korisnik). Ugovorom između Lučke uprave i Korisnika definirati će se međusobni odnosi i obaveze.

(3) Ugovorom s Korisnikom Riječne marine može se prenijeti dio poslova upravljanja Riječnom marinom na Korisnika o čemu će se obavijestiti Lučka kapetanija.

(4) Korisniku se ugovorom mogu prenijeti sljedeći poslovi:
a) kontrola i evidencija dolazaka i odlazaka plovila
b) prihvat otpada koji nastaje na plovilima
c) redovito održavanje infrastrukture
d) redovito održavanje akvatorija – čišćenje naplavina u Riječnoj marini.

(5) Red u Riječnoj marini provodi Upravitelj Riječne marine. 
(6) Lučka kapetanija Osijek obavlja nadzor nad provođenjem reda u Riječnoj marini (dalje: Lučka kapetanija).

Članak 4.
(1) Riječna marina je namijenjena za privez čamaca i drugih plovila za sport i razonodu te se ne smije koristiti ni za kakvu drugu djelatnost bez posebnog odobrenja. 
(2) Vezovi u Riječnoj marini su numerirani brojevima od 1-40 za plovila duljine do 6 metara i brojevima 1-8  za plovila duljine do 10 metara te su prikazani na grafičkom prilogu koji čini sastavni dio ovih Pravila.
(3) Riječnu marinu koristi Korisnik u skladu s Ugovorom sklopljenim između Upravitelja pristaništa i Korisnika sukladno raspoloživim kapacitetima.
(4) Na prijedlog Korisnika i odlukom Upravitelja Riječna marina se može iznimno koristiti za održavanje manifestacija, regata i sl. uz odobrenje Lučke kapetanije.



Privez, odvez i boravak čamaca/plovila u Riječnoj marini
Članak 5.
(1) Za siguran privez, sidrenje i manevriranje plovila definirano je pristanišno područje, izveden je ponton (pristan) s uključenim priveznim elementima i pristupnim mostom za transfer korisnika Riječne marine preko obalne linije.
(2) Plovila  kada uplovljavaju u Riječnu marinu odnosno kada isplovljavaju iz Riječne marine te za vrijeme pristajanja i premještanja, moraju ploviti povećanim oprezom i smanjenom brzinom na način da valovi nastali njihovom plovidbom ne nanesu štetu drugim plovilima, obali i uređajima u Riječnoj marini.
(3) Čamci i druga plovila privezani u riječnoj marini moraju biti vezani odgovarajućim ispravnim vezovima na pontonu na za to predviđene naprave za privez (bitve). Asistencija priveza nije predviđena već svaki korisnik samostalno privezuje svoje plovilo i osigurava užad za privez prema razmještaju plovila:
· 30 plovila duljine do 6m bit će privezano pramcima na bitve na pontonima te na fingere duljine 6m
· 8 plovila duljine do 10m bit će privezano pramcima na bitve na pontonima te na fingere duljine 8 m
· 10 plovila duljine do 6 m bit će privezano bočno na bitve na pontonima sa unutarnje strane gata

(4) Korisnik veza je dužan voditi brigu o privezanom plovilu u pristaništu i odgovara za svaku štetu koju plovilo počini drugim plovilima, obali, uređajima i napravama. 
(5) Prilazak plovila na mjesto veza uvijek se mora izvesti na način da se prilazi prilikom uzvodne plovidbe – pramac plovila okrenut prema izvoru rijeke. Kada pristaje više plovila odjednom iz suprotnih smjerova kretanja,  plovilo koje plovi nizvodno ima prednost te mu plovilo koje dolazi uzvodno mora ustupiti prostor da isto može napraviti manevar okreta kako bi se pripremio na uplovljavanje.
(6) S obzirom na karakter Riječne marine dolazak i odlazak plovila se ne najavljuju. 
(7) Boravak čamca ili plovila na vezu moguć je uz odobrenje Korisnika, a koje odobrenje Korisnik daje sukladno Pravilima Korisnika o postupanju u Riječnoj marini.
(8) Plovila su dužna pored plovnih i drugih objekata koje treba zaštiti od valova ploviti povećanim oprezom i smanjenom brzinom, sve na način da valovi nastali plovidbom ne nanesu štetu objektima u blizini.
(9) Riječna marina se može koristiti samo u uvjetima danjeg svjetla.

Nadzor nad riječnom marinom
Članak 6.
(1) Korisnik Riječne marine dužan je osigurati cjelodnevni nadzor nad Riječnom marinom te odrediti odgovornu osobu/voditelja Riječne marine.
(2) Korisnik Riječne marine određuje i daje odobrenje za vez plovila te vodi evidenciju o raspoloživosti vezova kao i evidenciju o plovilima i čamcima koji imaju odobrenje za vez.
(3) Korisnik je dužan u slučaju promjene vodostaja, pojave leda, jakog vjetra i drugih nepredviđenih situacija poduzeti sve potrebne mjere kako bi spriječio oštećenje čamaca i pontona za privez kao i ostale opreme na riječnoj marini.
4) Korisnik Riječne marine dužan je Upravitelju Riječne marine dostaviti podatak o odgovornoj osobi/voditelju Riječne marine, kontakte odgovorne osobe/voditelja Riječne marine te podatak o tome gdje se nalaze ključevi za pristup na plutajući objekt.
(5) Korisnik je dužan u slučaju izvanrednih situacija o tome obavijestiti Upravitelja Riječne marine, Lučku kapetaniju, Vatrogasnu zajednicu Grada Koprivnice i Općine Gola i službu 112.

Sigurnosni postupci	
Članak 7.
(1) U ovoj Riječnoj marini je zabranjeno:
1.   Neovlašten pristup Riječnoj marini i napravama za privez
2.   Vezivati čamce za plovidbene i druge oznake, naprave koje nisu namijenjene za privez 
3.   Sidriti čamce u Riječnoj marini (osim u slučaju više sile ili izvanrednih okolnosti)
4.   Premještati čamce na drugi vez, bez suglasnosti ovlaštenih osoba Korisnika Riječne marine
5.   Neovlašteno postavljati, premještati, mijenjati, uklanjati ili oštećivati službeno postavljene 
      oznake ili naprave za privez
6.   Držati u pogonu motore, osim za potrebe uplovljenja ili isplovljenja
7.   Glisirati ili stvarati opasne valove.
8.   Na bilo koji način ugrožavati sigurnost plovidbe
9.   Bacati otpatke, ispuštati tekućine i druge tvari koje mogu onečistiti područje Riječne marine,
      obavljati bilo koje poslove koji mogu ugroziti živote,  prouzročiti požar, onečistiti rijeku ili 
      nanijeti štetu čamcima pontonu, obali,
10.  Zavarivati, ložiti vatru na otvorenom ognjištu, na obali ili na pontonu i na napravama za privez
11. Pretakati i skladištiti gorivo na pristanu te skladištiti bilo kakve stvari na hodnoj površini
      plutajućeg objekta
12. Kupati se i sunčati na Riječnoj marini
13. Obavljati ribolov
(2) U periodima kad je vodostaj rijeke Drave na lokaciji Riječne marine viši od 120,00 m nm-kota AB bloka za pristupni most te u  slučajevima da vjetar premašuje brzinu od 30 m/s, zabranjeno je privezivanje i korištenje Riječne marine. 


Sprječavanje onečišćenja okoliša i mjere u izvanrednim okolnostima
Članak 8.
(1) Korisnik Riječne marine dužan je skupljati i zbrinjavati sve vrste otpada koji se pojave u Riječnoj marini, u skladu s odredbama propisa koji uređuju postupanje s otpadom.
(2) Korisnik je dužan prilikom svakodnevnog obilaska Riječne marine ukloniti eventualno nakupljene naplavine, doplutalo drveće i druge objekte koji se mogu nakupiti oko plutajućeg objekta te na taj način opteretiti cijeli plutajući objekt.
(3) Prilikom svakog obilaska Riječne marine Korisnik je obvezan pregledati ponton te eventualna oštećenja odmah prijaviti Upravitelju Riječne marine i ukloniti.

Članak 9.
(1) Upravitelj Riječne marine je dužan održavati protupožarnu opremu, opremu za spašavanje i sredstva za signalizaciju.
(2) Plan protupožarne opreme, opreme za spašavanje i sredstva za signalizaciju prikazan je na grafičkom prilogu Pravila.
(3) U slučaju izvanrednog događaja (požara, prodora vode u plovilo i sl.),  Korisnik Riječne marine i svaka druga osoba dužna je odmah poduzeti odgovarajuće mjere (gašenja požara ili spašavanja i sl.).
(4) U slučaju potonuća čamca zatečenog na vezu ili da mu prijeti potonuće, Korisnik kao i svaki njegov član,  dužni su odmah pristupiti spašavanju čamca
(5) Korisnik Riječne marine, kao i svaki njegov član dužni su obavijestiti odgovornu osobu, Upravitelja Riječne marine, Lučku kapetaniju i Državnu upravu za zaštitu i spašavanje na telefonski broj 112 o svakom izvanrednom događaju koji se dogodi na pristanišnom području Riječne marine, a koji se odnosi na: teže povrede osobe, lakše povrede više osoba, smrti osobe, onečišćenje okoliša, požara i sl. te poduzeti odgovarajuće mjere.
(6) U slučaju požara Korisnik Riječne marine, kao i svaki njegov član dužni su, uz tijela iz stavka 5. ovog članka obavijestiti  Vatrogasnu zajednicu Grada Koprivnice i Općine Gola
(7) U slučaju pojave leda u području Riječne marine, Korisnik Riječne marine dužan je ukloniti čamce iz Riječne marine te svakodnevno razbijati led oko Riječne marine. U slučaju potrebe demontiranja plutajućeg objekta, Korisnik je dužan bez odgode o tome obavijestiti Upravitelja Riječne marine koji će nakon pregleda nastale situacije i u slučaju potrebe objekt demontirati i skladištiti ga na lokaciji koja će ga zaštiti od direktnog udara leda.

Završne odredbe
Članak 10.
(1) Sve što nije propisano ovim Pravilima definirat će se Ugovorom između Upravitelja i Korisnika Riječne marine.
(2) Ova Pravila stupaju na snagu osmog dana od objave na oglasnoj ploči Lučke uprave Osijek.

KLASA: ____________
URBROJ: ______________

Osijek, _____ svibnja 2026. godine

Pravila su objavljena  na oglasnoj ploči Lučke uprave Osijek 					_______________________________


										Predsjednik Upravnog vijeća:
										
			
					                    			              





POPIS PRILOGA:
1. Grafički prikaz Riječne marine „Gola“
2. Grafički prikaz Plana protupožarne opreme, opreme za spašavanje i sredstava za signalizaciju

